Et bilde som inneholder tekst, blomster, frukt, insekt

KI-generert innhold kan være feil.

***Tverrfagleg lesing som inngang til refleksjon og arbeid med klima og natur***

*«Skulen skal bidra til at elevane utviklar naturglede, respekt for naturen og klima- og miljøbevisstheit». (Utdanningsdirektoratet, 2017, pkt. 1.5)*



**Tverrfagleg temaarbeid: *Det året eg vakna***

*Det året eg vakna* er ei personleg og dokumentarisk reportasjebok som handlar om naturtap og klima. I boka skriv Sigri Sandberg fram eigne naturopplevingar og vev dei saman med forsking og klimafakta. Nett denne kombinasjonen gjer boka særleg eigna i undervisinga. Elevane får sjå korleis ein kan ta utgangspunkt i eigne erfaringar med naturen og setje dei i samanheng med dei globale klimautfordringane.

Det er vanskeleg å snakke om klimakamp utan eit språk for å skildre naturen. Like eins er det krevjande å engasjere seg for eit berekraftig samfunn dersom ein ikkje ser at endringane i naturen har konsekvensar for oss alle. Gjennom arbeid med boka og dei tilhøyrande oppgåvene er målet at elvane får utvikle språk, kunnskap og erfaringar som kan vekkje engasjement. Det treng dei for å forstå og handle i møte med klima- og naturspørsmåla.

**Forankring i læreplanverket LK20**  
Temaarbeidet har heimel i **Overordna del av læreplanverket** (Utdanningsdirektoratet, 2017). Under oppplæringa sitt verdigrunnlag, punkt **1.5 Respekt for naturen og miljøbevisstheit** står det at «skulen skal bidra til at elevane utviklar naturglede, respekt for naturen og klima- og miljøbevisstheit». Vidare er arbeidet knytt til det tverrfaglege temaet **berekraftig utvikling,** som legg vekt på at elevane skal «forstå grunnleggjande dilemma og utviklingstrekk i samfunnet, og korleis dei kan handterast».

Målet med det tverrfaglege temaarbeidet er at elevane skal utvikle **kunnskap, språk og engasjement** slik at dei kan **forstå, formidle og handle** i møte med klima- og naturspørsmål, i tråd med intensjonane i læreplanverket.

**Tverrfagleg relevans**  
Arbeidet er relevant for alle fag, fordi klimautfordringane rører ved både natur, samfunn og menneskelege erfaringar. Nokre fag er likevel særleg aktuelle:

* **Norsk:** Lesing av sakprosa og skjønnlitteratur, språkleg refleksjon, skriving av essay, kreative tekstar og retoriske oppgåver.
* **Naturfag:** Kunnskap om klimaendringar, økosystem, biologisk mangfald og samanhengar i naturen.
* **Samfunnsfag:** Drøfting av berekraft, refleksjonar knytte til kulturlandskap og klima som samfunns- og rettferdsspørsmål.
* **KRLE og RLE:** Etiske perspektiv på mennesket sitt ansvar for naturen og framtida.

***Kvifor er dette god nynorskopplæring?***

Å integrere nynorsk som hovudspråk i eit tverrfagleg arbeid er god pedagogikk fordi det gjer språket til ein **reiskap for læring og ikkje berre eit mål i seg sjølv.** Når elevane får lese ulike typar tekstar og skrive i eit utval av sjangrar på nynorsk, får dei oppleve nynorsk som eit relevant bruksspråk. Det tverrfaglege arbeidet gjev elevane ei nødvendig mengdetrening i språkutøvinga si, som igjen kan fremje eit større språkleg repertoar og ein betre språkkompetanse. Både elevane som har nynorsk som hovudmål, og elevane som har nynorsk som sidemål, treng varierte møte med nynorsk i ulike fag og sjangrar, og dette temaarbeidet kan fremje ei slik målsetting.

***Alle lærarar er språklærarar***

Skrive- og språkferdigheiter er grunnleggjande i alle fag, og alle lærarar skal støtte elevane i tileigninga av desse ferdigheitene. Når vi arbeider tverrfagleg med nynorsk som hovudspråk, er det difor viktig at alle lærarar tek ansvar for å fremje språkkompetansen til elevane. Ein måte å gjere det på er å bruke nynorsk når ein skriv på tavla, i oppgåver eller i presentasjonar, eller når ein kunngjer oppgåver eller informasjon på dei digitale læringsplattformene til elevane.

Under arbeidet med det tverrfaglege temaarbeidet er det viktig at alle lærarar forventar at elevane skriv på nynorsk. Elevane må også oppmodast til å bruke ordboka og til å uttrykke seg så klart som mogleg når dei skriv.

**Her kjem ei hugseliste for deg som faglærar i arbeidet med *Det året eg vakna:***

* Bruk **nynorsk som skriftspråk** i alt materiell du deler: tavlenotat, oppgåver, presentasjonar og meldingar på digitale plattformer.
* Ha tydelege **forventingar om at alle elevane skal skrive nynorsk** under temaarbeidet.
* Minn elevane på å bruke **ordboka aktivt** når dei skriv.
* Oppmod elevane til å skrive så **klart og presist** som mogleg.
* Gje rom for **språksamtalar** undervegs: snakk saman om kva ord dei vel, korleis dei uttrykker seg, kva som gjer teksten deira tydelegare.
* Ver ein **god rollemodell for språket:** les høgt på nynorsk, vis korleis du sjølv skriv og formulerer deg.
* Gje **konstruktive tilbakemeldingar** som både handlar om innhald og språk.
* **Løft fram at nynorsk er ein naturleg del av alle fag, ikkje berre i norskfaget.**

**Hugseliste til eleven!** *PS: Sjå utskriftsversjonen av hugselista på nettsida til opplegget.*

* Skriv på **nynorsk** i alle oppgåver.
* Bruk **ordboka aktivt**.
* Skriv så **klart og presist** du kan, også i notat.
* Tenk over ordval og korleis du kan uttrykke deg korrekt og godt.
* Lytt til tilbakemeldingar, dei handlar både om **innhald og språk**.
* Nynorsk gjeld i alle fag.

***Å bruke naturen som læringsarena og refleksjonsrom***

Som ein del av det tverrfaglege temaarbeidet ønskjer vi å oppmode klassene til å søkje ut i naturen. Det finst mange måtar å gjere dette på, men det viktigaste er at elevane får erfare korleis dei kan kople det dei opplever ute i naturen, med det dei arbeider med inne i klasserommet. Her kjem nokre forslag til korleis du som lærar kan bruke naturen som overbygnad til det tverrfaglege arbeidet.

**Bruk folka og ressursane rundt deg!**

Undersøk kva slags ressursar som faktisk finst i nærområdet og på skulen din – kanskje har du nettopp ein lærar som òg er yogainstruktør, eller kanskje har du ein som er birøktar på si, eller ein elev som kjem frå gard? Ei slik kartlegging er nyttig i forkant av temaarbeidet, slik at du sikrar at elevane får knyte nye erfaringar til det dei lærer.

**Oppdrag ute i naturen**

Naturen finst rundt oss heile året, men vi legg gjerne merke til ulike ting alt etter om det er vår, sommar, haust eller vinter. Når vi går ute i naturen, får elevane høve til å oppdage detaljar dei kanskje ikkje legg merke til til vanleg, og så får dei samstundes setje ord på opplevingane. Det å kome seg ut av klasserommet gjev både deg og elevane ei kjærkomen avkopling frå klasserommet, samstundes som turane i naturen kan brukast fagleg inn mot det tverrfaglege arbeidet. De treng verken å gå langt eller å bruke ein heil dag, det handlar meir om å bruke naturen som ein inngang til læring.

Same kva slags årstid du vel å arbeide med, er desse oppdraga verdifulle å gje elevane:

**Gå tur og bruk sansane!**

Ta elevane med ut i nærområdet, anten inn i skogen, til sjøen eller fjellet. Gje dei i oppdrag å bruke sansane aktivt og setje ord på det dei opplever.

**Skrivestopp:** Gje elevane skildringsoppdrag undervegs. *Kva ser eg? Kva luktar eg? Korleis høyrest stillheit eller natur ut?* Still også refleksjonsspørsmål som: *Kva gjer naturen med deg? Kva for tankar og kjensler vekkjer dette landskapet?* La elevane notere stikkord og refleksjonar i ei notatbok, som dei seinare kan bruke inn mot det tverrfaglege arbeidet.

**Del erfaringane med kvarandre:** Når elevane kjem tilbake i klasserommet, kan dei lese opp og dele det dei har skrive, med kvarandre. Då får dei høve til å samanlikne opplevingane og sjå at naturen kan verke ulikt på kvar enkelt.

**Knyt til fagstoff:** Notata som elevane gjer seg, kan brukast som utgangspunkt for vidare arbeid i tilknyting til det tverrfaglege temaarbeidet.

**Dyrk noko saman og haust erfaringar!**

Å dyrke noko kan gje elevane ei konkret og verdifull erfaring. Det treng ikkje å vere så komplisert, men det utgjer ein praktisk aktivitet som kan gje elevane ei innsikt i korleis naturprosessar fungerer i praksis. Dyrkinga kan også vere med på å fremje klassefellesskap og motivasjon i skulearbeidet.

**Inne i klasserommet:** Start med å så til dømes solsikkefrø, grønkål eller urter i små potter. Flytt plantene ut i ei plantekasse, og følg utviklinga over tid.

**Utvida aktivitet:** Dersom mogleg, samarbeid med ein lokal gardbrukar. La elevane få vere med på innhausting, la dei få dra opp ei gulrot, høyre lyden av neper som knekk, sjå korleis jorda fell av. Erfaringane som elevane gjer seg, er fine å bruke som utgangspunkt for munnleg og skriftleg refleksjon og er lette å knyte til temaarbeidet med dei ulike årstidene.



**Gjer arbeidet med temaet synleg på skulen!**

Når ein arbeider med miljømedvit og berekraft som tverrfagleg tema, bør arbeidet kome tydeleg til uttrykk på skulen. Det kan gjerast ved å arrangere fellesaktivitetar som klesbytedag, reperasjonsverkstad for klede – eller kanskje ein sykkelverkstad? Slike aktivitetar er med på å skape fellesskap, samstundes som dei er med på å synleggjere korleis miljøtemaet har relevans i kvardagen til elevane. Mange skular arrangerer berekraftsveka, og det tverrfaglege temaarbeidet passar godt å bruke i ei slik ramme.

[Her](https://grontflagg.fee.no/klesbyttedag-ungdomsskoler) finn du nyttig informasjon om korleis skulen kan gå fram for å arrangere klesbytemarknad på skulen, og [her](https://www.facebook.com/photo.php?fbid=672890851512369&id=100063743803285&set=a.478494690951987&utm_source=chatgpt.com) kan du lese om korleis Sal, service og reiselivslinja ved Halden vgs. arrangerte klesbytedag ved skulen.

Det er også lurt å bruke skuleområdet som eit utstillingsområde for dei ulike elevarbeida. Når elevane veit at plakatane, haldningskampanjane, dikta, fotoutstillingane og tekstane deira skal bli presenterte for eit større publikum, kan det vere med på å skape ei større meining og motivasjon i skulearbeidet. Om skulen har eigen SoMe-konto, bør det også publiserast informasjon om temaarbeidet der.

**Dei overordna problemstillingane i temaarbeidet**

Et bilde som inneholder juletre, plante, blomster

KI-generert innhold kan være feil.

**Vinter**

*Korleis kan vi bruke språk, litteratur og kunst for å forstå og formidle klimautfordringar?*

*Kvifor vert polområda rekna som «varsellampar» for den globale klimakrisa?*

*Korleis påverkar klimaendringane livet i polområda for dyr, menneske og natur?*

**Vår**

*Kva etiske og miljøbevisste val kan ein ta sjølv?*

*Korleis kan litteratur og kunst hjelpe oss å sjå naturen sin verdi på nye måtar?*

*Er naturen verdifull berre fordi mennesket treng han, eller har naturen eigenverdi?*

**Sommar**

*Kan kunnskap og medvit om natur og klima gje håp og handlingskraft, eller er det med på å skape ei kjensle av avmakt?*

*Kva slags natur «ber vi i oss», og korleis kan landskap, minne og erfaringar forme identiteten vår?*

*Korleis kan litteratur og kunst vere samfunnskritisk og «setje problem under debatt» i vår tid?*

**Haust** *Kvifor treng vi kunnskap om og erfaringar med naturen for å kunne skildre, verdsetje og forstå han?*

*Kvifor er vektlegging av fellesskap ofte ein føresetnad for klimaengasjement?*

*Korleis kan naturfaglege forklaringar og litterære uttrykk utfylle kvarandre når vi prøver å forstå naturen?*

|  |
| --- |
| **Oppstartsaktivitetar***Musikknoter kontur*  **Anslag: Klassisk musikk inspirert av naturen. Spel av Antonio Vivaldi og «Dei fire årstidene». Vivaldi har komponert fire heilskaplege verk: «Sommar», «Vår», «Haust» og «Vinter». La elevane kome fram til kva slags årstid dei får høyre som eit anslag til kapittelet dei skal lese.**  ***Sjå nærmare på omslaget av boka.***   1. Kva ligg i tittelen *Det året eg vakna*? 2. Kva slags opplevingar eller hendingar kan få ein person til å kjenne at hen har vakna? 3. Del illustrasjonane inn i to grupper:   *Dei som du knyter til liv, vekst og håp*  *Dei som du knyter til truslar eller fare*   1. Kva fortel denne inndelinga oss om tematikken i boka? 2. Vel ein av illustrasjonane, til dømes humla. Lag eit tankekart med alle ord, kjensler eller hendingar du assosierer med henne. 3. Med utgangspunkt i spørsmåla over: Kva trur du boka kjem til å handle om?   ***Å tenkjeskrive om ei årstid. Bruk spørsmåla som ei førebuing til årstida du skal lese om:***   * Kva assosierer du med årstida ? * Tenk tilbake på årstida som har vore. Korleis vil du beskrive henne? |

**Til eleven**

**Å arbeide med ord og omgrep**

Når du arbeider med kjeldetekstene, kan du støyte på ord du ikkje kjenner så godt. Vi har byrja på ei ordliste med utgangspunkt i utdraga frå *Det året eg vakna*. Bygg vidare på ordlista ved å forklare nye ord og omgrep du møter medan du les og jobbar med tekstane i denne temaperioden. Å lære og å bruke faglege omgrep er ein viktig del av temaarbeidet. Dei hjelper deg å forstå fagstoffet betre og til å uttrykke deg meir presist.

|  |  |
| --- | --- |
| **Omgrep** | **Tyding** |
| Pollinerande insekt | Pollinerande insekt er insekt som pollinerer (bestøvar) blomstrar. Dette er noko plantene drar stor nytte av. Ein stor del av matproduksjonen i verda er avhengige av dei pollinerande insekta (Miljødirektoratet, 2025) |
| Den norske raudlista |  |
| Pattedyr |  |
| Biomasse |  |
| Økosystem |  |
| Biologisk mangfald |  |
| Kulturlandskap |  |
| Tungmetall |  |
| Antroposentrisme |  |
| Klimamodellar |  |
| Apokalyptisk |  |
| Klimagassutslepp |  |
| Paradoks |  |
| Bioakkumulasjon |  |
| Monokultur |  |
|  |  |

|  |  |  |  |
| --- | --- | --- | --- |
| ***Vinter*** | | | |
| **Kva overordna problemstillingar skal arbeidet prøve å svare på?**  *Korleis kan vi bruke språk, litteratur og kunst for å forstå og formidle klimautfordringar?*  *Kvifor vert polområda rekna som «varsellampar» for den globale klimakrisa?*  *Korleis påverkar klimaendringane livet i polområda for dyr, menneske og natur?* | | | |
| **Faglege omgrep som blir brukte på tvers av fag:** *klimaendring,**økosystem, biologisk mangfald, artsmangfald, den norske raudlista, havnivåstiging, redusert snødekke* | | | |
| ***Kjeldetekstar*** | ***Å oppdage  – å lese og reflektere*** | ***Å utforske  – å skrive og samtale*** | ***Å skape  – å lage eit produkt, framføre*** |
| **Sandberg:**  **s. 14–16 Vinterdvale**  **s. 16–20 Eit vakkert rovdyr**  **s. 18–20 Sekskanta perfeksjonar**  [«**Polar Bear Cubs Taking Their First Step**](https://www.youtube.com/watch?v=N8JD_P2J24g)», **BBC Earth** | Førlesingsaktivitet | Å skildre, skriveøving 1  Å skrive spanande, skriveøving 2  Å skrive poetisk, skriveøving 3  Å skrive essayistisk, skriveøving 4  Å skrive som Sandberg, skriveøving 5 | Tverrfagleg oppgåve 1: Lag ei klimamesse  Tverrfagleg oppgåve 2: Snøen som forsvinn  Tverrfagleg oppgåve 3: Når snøen blir eit problem |

|  |
| --- |
| ***Oppgåvebank til vinter*** |
| **Førlesingsaktivitet til tekstane**  Start med å vise BBC-videoen på 3 minutt for å få eit felles fokus og gripe merksemda til elevane.  Etter at de har sett isbjørn-filmsnutten i klassa, skal elevane setje seg saman i grupper på to og arbeide med nokre førlesingsoppgåver.   1. Kva veit de om Svalbard? Kvar finn vi Svalbard på kartet? Gå saman i par og lag eit tankekart over alt de kjem på når de høyrer stadnamnet Svalbard. Svar deretter på spørsmåla under. 2. Kva slags natur og klima har Svalbard? 3. Veit de noko om historia til Svalbard? 4. Søk opp omgrepet [geopolitikk.](https://snl.no/geopolitikk) Studer verdskartet og kom med forslag til kva slags rolle Svalbard kan spele i ein geopolitisk samanheng. 5. Kvifor vert Svalbard så ofte nemnt når det er snakk om klimaet og framtida vår? 6. Kva trur du teksttittelen Vinterdvale viser til?   Les høgt teksten «Vinterdvale» i klasserommet.  Etter lesing:  Samarbeid to og to saman:   1. Kva slags rolle speler isbjørnen i denne teksten? 2. Sandberg skriv at ho er redd for isbjørnen på to måtar, korleis då? |
| **Skriveøving 1: Å skildre og skrive dramatisk**  I teksten «Vinterdvale», får vi vite at isbjørnen har øydelagt delar av hytta til Sandberg. Teksten skildrar korleis hytta ser ut etter at isbjørnen har vore der.   * Tenk deg at det er du som kjem til hytta på Svalbard og opplever det teksten skildrar: * Skriv i førsteperson, og legg vekt på å utvide augneblinken. Bruk sanseinntrykk som syn, lukt, kjensler og lyd når du skriv. * Få tydeleg fram kva slags tankar som slår deg og korleis du reagerer når du ser hytta. * Forsøk å halde spenninga oppe i teksten gjennom korte og presise setningar. Er isbjørnen framleis inne i hytta?   Vis eit nærbilete av ein isbjørn på lystavla, og skru av lyset i rommet slik at stemninga vert samla og fokusert. Deretter les de tekstane høgt for kvarandre i klasserommet. |
| **Skriveøving 2: Å skrive spennande**  «Ein gong tok eg på eit varmt isbjørnhjarte», står det på side 14. Du skal no bruke setninga i ein sjølvskriven tekst. Tenk deg at du kjem heim frå ein dramatisk tur frå Svalbard og skal forklare kompisen din om det som har skjedd. Målet med forklaringa er å fortelje så spennande og gripande som råd.   * Korleis vil du byggje opp forklaringa for å halde på spenninga for hen som høyrer på? * Varier forteljarstemma mellom å skildre det som skjer, utanfrå, og kva du sjølv tenkjer og føler. * Det må kome tydeleg fram i teksten din kva som har skjedd, og ikkje minst korleis eit varmt isbjørnhjarte kjennest mot handa di. * Før du skriv: Finn ut kor stort eit isbjørnhjarte er samanlikna med eit menneskehjarte. Les småtekstane høgt for kvarandre i klasserommet. |
| **Skriveøving 3. Å skrive poetisk**  Skriv eit dikt eller ein poetisk korttekst med overskrifta Isbjørnhjarte. Du vel sjølv kva isbjørnhjartet skal symbolisere (natur, kjærleik, mot, klimakamp). Bruk språklege bilete, og la setningane vere ladde med meining og gje rom for tolking. Finn ein kort filmsnutt av eit bankande hjarte og vis han på lystavla (sjå til dømes [her](https://media3.giphy.com/media/v1.Y2lkPTc5MGI3NjExM28wazN6YnM0OXB6dDN6ZDg1dzhzbXpqdTl4dmdvcnJ5Z3RqMG5kOCZlcD12MV9pbnRlcm5hbF9naWZfYnlfaWQmY3Q9Zw/8f0y3p7TpvWFO/giphy.gif).). Medan filmen går, les de korttekstane eller dikta høgt for kvarandre. |
| **Skriveøving 4: Å skrive essayistisk**  I denne skriveoppgåva skal du sjølv skrive eit essay der du utforskar eit klimaspørsmål, med utgangspunkt i ei personleg erfaring med naturen (ein fjelltur, ei uvêrsoppleving, ei snøfri påske, ein gloheit sommardag, eit møte med eit dyr).  I essayet skal du veksle mellom å skrive eigne refleksjonar, skildringar, fakta og spørsmål. Før du byrjar på skriveoppgåva, skal du leite etter desse momenta i Sandberg sine tekstar.  Tips til korleis du kan gå fram for å skrive essayet:   * Start med det konkrete, prøv å skildre naturopplevinga du har gjort deg. * Flett inn naturfakta, og gjer eit sprang frå det vesle (stormen du opplevde) til det meir overordna og klimarelevante (fakta om ein auke i ekstremvêr). * Bruk språklege bilete når du skriv («Sjølv om det er mørkt og snøføyk, ser det ut som at fjella lyser.» Sandberg, 2025, s. 15). * Prøv å veksle mellom korte, poetiske setningar og lengre resonnerande parti. * Still spørsmål til tematikken, men hugs at du ikkje treng å svare på spørsmåla. * Lat slutten av essayet vere undrande og open. |
| **Skriveøving 5: Å skrive som Sandberg – «Sekskanta perfeksjonar»**  Les teksten der Sandberg skriv om snøfnugget (s. 19 i Det året eg vakna). Legg merke til korleis ho brukar språket:   * Ho skildrar og observerer det ho ser (med eit undrande blikk) * Ho personifiserer snøfnugga – gjev dei menneskelege trekk * Ho stiller spørsmål undervegs i teksten * Ho samanliknar snø med religion * Ho viser til fakta om korleis snø blir danna * Ho brukar språklege bilete og referansar, til dømes: «Andre tolkar snøfnugg som brev frå himmelen, eller som himmelsk korrekturlakk over feilstava sommar» (s. 19).   **Oppgåve: Vel eit anna naturfenomen. Det kan vere regndropar, vind, nordlys, etc. Skriv ein kreativ tekst der du brukar skrivestilen til Sandberg som inspirasjon.**   * Observer det du skriv om, nært og detaljert. Nytt høvet til å studere naturen nærmare * Bruk personifikasjon * Still spørsmål, undre deg over det du du ser * Samanlikn med noko større * Flett inn fakta om fenomenet – utan at det blir ein fagtekst |
| **Tverrfagleg oppgåve 1: Lag ei klimamesse**  Oppdraget: Klassa di har blitt invitert til ein stor klimakonferanse i regi av WWF. Målet med konferansen er at ungdom lærer meir om klima og blir engasjerte.  De skal no førebu og lage ein stand der de utforskar korleis klimaendringane råkar polområda. Utgangspunktet for kvar stand er eitt av dyra som lever i polområda (Arktis og Antarktis), og de skal med utgangspunkt i dyret utforske klimapåverknadane. Døme på dyr som kan vere aktuelle, er isbjørn, sel, kvalross, polarrev, pingvin, reinsdyr, lemen, snøugle, lundefugl.  Arbeidsprosessen fram mot å lage standen er viktig.   1. Set dykk inn i fagstoff som handlar om smelting av is ved polane, og utforsk korleis det påverkar dyret de har valt, og det globale klimaet. Pass på å vere kjeldekritisk undervegs. Bruk [TONE-prinsippet](https://ndla.no/nn/r/tverrfaglige-temaer/tone---strategi-for-kildekritikk/87051d5749) i vurderinga av kjeldene, og før alle kjeldene som vert brukte, i ei kjeldeliste.   **Å lære og bruke fagspråk**  I arbeidet er det viktig at de set dykk inn i og tek i bruk relevante faglege omgrep. Bruk læreboka i naturfag aktivt i arbeidet .  Døme på relevante faglege omgrep kan vere: klimaendring, havis, havnivåstiging, økosystem, artsmangfald, m.fl.   1. **Standen til gruppa skal ha tre element:** ein stor plakat, ein brosjyre og ein interaktiv aktivitet som får folk til å stoppe opp.    1. **Ein stor plakat med fakta om dyret og situasjonen i Arktis eller Antarktis.** Hugs at målgruppa for standen er ungdom, så det er viktig å tenkje på korleis de kan utforme ein informativ og appellerande plakat som treffer målgruppa. Sjå også på sjekklista til utforminga av brosjyren, for tips til arbeidet.    2. **Ein brosjyre** retta mot ungdom om temaet. Sjekkliste for utforminga av brosjyren:   **Klar og tydeleg bodskap**  Sørg for at lesaren raskt forstår kva brosjyren handlar om.  **Oversiktleg struktur**  Pass på at strukturen er oversiktleg, at overskriftene er tydelege, og at tekstane er korte. Vurder å integrere punktlister.  **Visuelt blikkfang**  Finn gode illustrasjonar og bilete som understrekar bodskapen i brosjyren. Du kan også KI-generere bilete, men opplys i så tilfelle om det.  **Lesbarheit**  Tenk på at brosjyren skal vere lett å lese, så vurder ulike skriftval og skriftstorleikar, bruk av kontrastar, osb.  **Faktaboks med forklaring av sentrale faglege omgrep**  I brosjyren skal det stå ein faktaboks med forklaringar på omgrep som er spesielt viktige å kunne. Hugs at målgruppa er ungdom, så skriv på ein måte som kommuniserer med lesaren.  **Oppmod til handling** Baksida på brosjyren bør oppmode til handling: «Les meir om ...», «Støtt arbeidet til ...». Legg til nettadresser eller QR-kodar som lesaren kan bruke. Det må også kome tydeleg fram kven som har laga brosjyren, og kva kjelder som er nytta i arbeidet.  **Tips:** Slå opp i norskboka og les om kva ein bør tenkje på når ein skal utforme samansette tekstar. Tenk nøye over kva slags illustrasjonar som kan vere blikkfang, og korleis dei ulike modalitetane (bilete, tekst, faktaboksar) skal plasserast i høve til kvarande.  c) **Interaktivt element**. Når ein står på stand, er det lurt å tenkje over korleis ein kan lokke besøkande bort til seg. Det kan vere eit lykkehjul, ein kviss eller nokre enkle spørsmål, som å gjette om ulike klimafakta. Når folk stoppar opp, får de høve til å presentere bodskapen dykkar.  **Om organiseringa av klimamessa**  Sjølv om oppdraget er fiktivt, er det viktig at elevane får høve til å stille ut standane sine for kvarandre. Ein kan arrangere klimamessa i eiga klasse, men det gjev ekstra utbyte om fleire klasser samarbeider og besøker kvarandre når standane er ferdige. Dersom det er mogleg, kan ein tinge kantina eller eit anna større fellesområde og skape ei messe der alle får vise fram arbeidet sitt.  Uansett organisering bør det munnlege elementet vere med: Elevane må presentere standen sin for andre, svare på spørsmål og forklare det dei har lært. |
| **Tverrfagleg oppgåve 2: Snøen som forsvinn**  Nordmenn er fødde med ski på beina, vert det sagt, men kva skjer om snøen forsvinn frå det norske landskapet? I denne gruppeoppgåva skal de undersøkje kva som skjer med den norske vinteren og kva slags følgjer den manglande snøen kan få for den norske naturen og kulturen.  Ta utgangspunkt i staden de bur på, og samanlikn han med ein viktig vinterdestinasjon i Noreg, som til dømes Lofoten, Stryn, eller Oppdal. Ramma for denne oppgåva er det fiktive aktualitetsprogrammet «Når snøen smeltar», og kvar gruppe skal utvikle og levere eit ferdig program til serien. I programmet skal de undersøkje og ta opp desse spørsmåla:   * Korleis brukar snøforholda å vere om vinteren på heimstaden dykkar, og korleis er han på vinterdestinasjonen de har valt? * Kva seier prognosane om korleis vinteren vil utvikle seg i framtida her? Lag grafar eller diagram som viser kva som kjem til å skje med vinteren. * Dersom snøen forsvinn, kva slags følgjer får det for oss sjølve, for lokalsamfunnet, reiselivet og det norske sjølvbiletet? * Oppsøk område i lokalsamfunnet med snø og vinter, og lag ein stemningsreportasje der de får fram kva slags rolle snøen og vinteren speler for rekreasjon og naturglede. Dersom det ikkje ligg snø akkurat no, kan de likevel lage reportasje for å bruke bilete, intervju eller eigne erfaringar.   Hugs å føre på kjelder og å tekste på nynorsk.  **Aktuelle kjelder til bruk i arbeidet:**   * + [Korleis blir klimaet i din kommune?](https://www.nrk.no/klima/kommune) **Ein interaktiv søkjemotor som gjev deg svaret på dei framtidige klimaendringane i kommunen din. Henta frå nrk.no.**   + [Norsk klimaservicesenter](https://klimaservicesenter.no/kss/laer-mer/sno-sludd-regn). Dette er ein **kvalitetssikra nettstad med oppdatert kunnskap om klima og klimaendringar i Noreg.**   + [Ny teneste viser kor snøen forsvinn først,](https://www.forskning.no/fritid-klima-partner/ny-teneste-viser-kor-snoen-forsvinn-forst/2107851) nyheitsartikkel frå forskning.no   + [Snøen som forsvinn,](https://www.nysgjerrigper.no/nn/bladet/2020-1/snoen-som-forsvinn/) nyheitsartikkel frå nysgjerrigper.no |
| **Tverrfagleg oppgåve 3: Når snøen blir eit problem.**  **Korleis handterer vi snøen i lokalsamfunnet vårt?**  Somme gonger kjem det mykje snø på kort tid, og då blir vegane fort kaotiske. Snøkaos kan vere farleg og slitsamt både for dei som køyrer, og dei som går. Samstundes er ikkje berre snøhandtering eit spørsmål om tryggleik og framkomst, det handlar også om miljø. Salting og brøyting kan påverke naturen og kostar kommunen store ressursar. Difor er det viktig å spørje: Kva gjer vi med all denne snøen, og korleis kan vi handtere han på ein meir berekraftig måte?  I denne oppgåva skal de arbeide saman i grupper og finne ut korleis kommunen de bur i, handterer store snømengder. I arbeidet skal de:   * Intervjue ein familiemedlem som kan fortelje om eigne erfaringar knytte til massivt snøfall i kommunen. Kvifor har snøfallet vore utfordrande? Korleis opplever dei snøhandteringa frå kommunen si side? * Undersøkje kva konsekvensar uframkomelege vegar har for samfunnet, sjølv for ei kort tid. * Intervjue ein kommunerepresentant som kan informere om korleis dei handterer store snømengder for å klarere vegar og plassar i lokalmiljøet. * Finne ut kor mykje ressursar og pengar kommunen brukar på snøhandtering kvart år. * Undersøkje kva slags konsekvensar salting har for nærmiljøet og klimaet. * Kome med forslag til meir berekraftige løysingar.   Lag eit tenkt kommunestyremøte der dei ulike gruppene må presentere funna sine for resten av tilhøyrarane. Stem deretter fram dei to beste forslaga. Vinnarane kontaktar kommunen og lokalavisa for å presentere funna sine. |

**Utforsk meir – kjelder til fordjuping**

|  |  |
| --- | --- |
| **Kjelder** | **Type tekst** |
| «[**Polar Bear Cubs Taking Their First Step**](https://www.youtube.com/watch?v=N8JD_P2J24g)», **BBC Earth** | BBC-filmsnutt på 3. 5 minutt med David Attenborough. Fin å bruke som oppstartsfilm. |
| [«**Kjem isbjørnen til å overleve?**](https://www.nysgjerrigper.no/nn/bladet/4-2021/vil-isbjornen-overleve/)»**, nysgjerrigper.no** | Lettlesen populærvitskapleg nyheitsartikkel. |
| [«**Sju ting du ikkje visste om Svalbard**](https://framtida.no/2018/10/09/sju-ting-du-ikkje-visste-om-svalbard)», **framtida.no.** | Lettlesen populærvitskapleg nyheitsartikkel. |
| [«**Norsk forskar fann ut kvifor isbjørnpelsen ikkje frys til is**](https://www.nrk.no/tromsogfinnmark/norsk-forskar-fann-ut-kvifor-isbjornpels-ikkje-frys-til-is-1.17251199)»**, NRK.no** | Populærvitskapleg nyheitsartikkel. |
| [**Bli klimasmart – tren på å delta i samtalar om klimaendringar, og bidra til å finne løysingar.**](https://www.viten.no/filarkiv/klima-nn/#/) **Viten.no/Naturfagssenteret** | Læringsressurs frå Naturfagssenteret. |
| [«Ny teneste viser kor snøen forsvinn først»,](https://www.forskning.no/fritid-klima-partner/ny-teneste-viser-kor-snoen-forsvinn-forst/2107851) forskning.no | Populærvitskapleg nyheitsartikkel |
| [«Framtidas snø», nysgjerrigper.no](https://www.nysgjerrigper.no/nn/bladet/2021-1/framtidas-sno/) | Lettlesen populærvitskapleg nyheitsartikkel. |
| «Den første snøen» av Stein Versto, frå diktsamlinga *Snø i partituret* frå 2000 | Dikt |
| «Snøsong» av Jon Fosse, frå diktsamlinga *Stein til stein* frå 2013. | Dikt |
| «Det kvite sløret» av Ruth Lillegraven, frå diktsamlinga *Eg er eg er eg er* frå 2016. | Dikt |
| «Treet» av Øystein Hauge | Dikt |
| «Vintersong» av Ingebjørg Bratland | Song  [Songen vert spelt medan vinterbilete vert viste (youtube)](https://www.youtube.com/watch?v=R_lUD796hIM) |

|  |  |  |  |
| --- | --- | --- | --- |
| ***Vår*** | | | |
| **Kva overordna problemstillingar skal arbeidet prøve å svare på?**  *Kva etiske og miljøbevisste val kan ein ta sjølv?*  *Korleis kan litteratur og kunst hjelpe oss å sjå naturen sin verdi på nye måtar?*  *Er naturen verdifull berre fordi mennesket treng han, eller har naturen eigenverdi?* | | | |
| **Faglege omgrep som blir brukte på tvers av fag:** naturen som verdi, truga artar, menneske i sentrum, dei stemmelause, taus kunnskap, klimautfordringar, artsmangfald, kulturlandskap | | | |
| ***Kjeldetekstar*** | ***Å oppdage – å lese og reflektere*** | ***Å utforske  – å skrive og samtale*** | ***Å skape  – å lage eit produkt, framføre*** |
| **Sandberg:**  **Vårjubel og liv (s. 63–99)**  «Våren» (1860) av Aasmund Olavsson Vinje  «Den sanne historien om blomster og bier. PS! Inneholder seksualiserte  skildringer»  ([annonse frå Honningcentralen](https://sokeresultat.udir.no/eksamensoppgaver.html?query=norsk%20sidem%C3%A5l&ExTestType=Videreg%C3%A5ende)). | Nærles og arbeid med dikt  Å utforske forholdet mellom menneske og natur | Diskusjonsoppgåve  Å skrive dikt  Å arbeide med retorikk  Å skrive for å reflektere – den tause kunnskapen  Å skrive for å erkjenne: *Kva er det eigentleg du treng?* | Tverrfagleg oppgåve 1: Lag ein etterlysingsannonse  Tverrfagleg oppgåve 2: *Lag ei humlekasse*  Tverrfagleg oppgåve 3: *Lag ei blomstereng*  Tverrfagleg oppgåve 4: *Bli med på folkeforskinga*  Naturen som inspirasjon til arbeid med dikt: *Våren i tonar*  Tverrfagleg oppgåve 5: *Spor etter mennesket* |

|  |
| --- |
| ***Oppgåvebank til vår*** |
| **Nærles og arbeid med dikt:**  Nærles diktet «Våren» (1860) av Aasmund Olavsson Vinje. Lytt til [versjonen](https://www.youtube.com/watch?v=gGX8aoxYLCY) til Odd Nordstoga som ein introduksjon av teksten.  Solbu og Hove (2017) skriv i boka [Samtidslyrikk i klasserommet](https://www.nb.no/items/9a883560985a9669d81caae0b5642ccf?page=0) om korleis ein kan arbeide med nærlesing av dikt. Skriv ut diktet til elevane og utstyr dei med ein blyant. Oppfordre dei til å notere ned på arket og undervegs i lesinga av diktet. Start med å snakke om tittelen, før de les diktet høgt saman. La deretter elevane få teikne motivet. Les diktet endå ein gong. Be elevane streke under ord dei ikkje forstår og ord dei synest er ekstra interessante. Snakk om tydinga bak orda. Kva assosiasjonar får dei, tankar, idear, spørsmål. Kva verkemiddel blir brukte? Du som lærar brukar fagspråket aktivt gjennom heile samtalen om diktet (s. 25–33). Les diktet endå ein gong. Gå over frå å snakke om det konkrete til det abstrakte – tematikken.  Refleksjon: I kapittelet om våren skriv Sandberg om frykta for at det skal bli stillare. Ho er redd for at årstidene og det vi kjenner att som sommar, haust, vinter og vår, vil endre seg. Ho snakkar mellom anna om insekt som forsvinn, mangelen på ville dyr, og at 100 millionar artar er truga av utrydding.  Vinje på si side, skriv om ein vår som alltid kjem att. Kva kontraster kjem tydeleg fram i desse to tekstane? Vis til konkrete døme. |
| **Å utforske forholdet mellom menneske og natur:**  Sidan den industrielle revolusjonen har vi menneske utnytta naturen til vår fordel, noko som viser seg å ha store konsekvensar for miljøet. Sandberg skriv i kapittelet om våren korleis mennesket har sett seg sjølv i sentrum. Ho legg også noko skuld på «(...) dei kvite, europeiske tenkarane på 1600-talet (...): Francis Bacon, René Descartes, Johannes Kepler, Isak Newton (...)» (s. 73–74). Ta for deg ein av desse tenkarane og undersøk nærmare korleis dei ser på naturen. Korleis kan denne måten å forstå forholdet mellom menneske og natur på forklare klimakrisa i dag?  **Å skrive dikt:**  Gå inn i «[Oppfølgingsplan for trua natur](https://miljodirektoratet.maps.arcgis.com/apps/mapviewer/index.html?webmap=92dd5bb8811b4ad8867f94fe0f264a15)» (Miljødirektoratet). Finn heimkommunen din. Kva for truga artar og naturtypar finn du i heimkommunen din?  Kan du finne døme på raudlista artar i området? Vel ein art frå området, til dømes elfenbeinslav. Kvifor er arten truga? Kvifor er han viktig? Finst det noko tiltak for å verne han? Undersøk nærmare. Bruk det du finn ut om arten, og lag eit dikt der arten er det lyriske-eg. Bruk bevisst språklege verkemiddel. |
| **Diskusjonsoppgåve:**  Sandberg stiller fleire spørsmål i «Vårjubel og liv». Diskuter desse spørsmåla munnleg:   * Når det blir stillare, blir det òg mindre vår, eller vil vi tilpasse oss det òg, og gløyme korleis det var før? (s. 67) * Er det berre dyra og plantene med verdi for mennesket som skal takast vare på, som har verdi? (s. 69) * Kva treng vi eigentleg frå naturen for å overleve? (s. 70) |
| **Å arbeide med retorikk**: Ta utgangspunkt i annonsen «Den sanne historien om blomster og bier. PS! Inneholder seksualiserte skildringer» (eksamensoppgåve frå våren 25) for å arbeide med retorikk.  Som ein introduksjon til retorikk kan ein bruke desse ressursane:  [Ein introduksjon til retorikk](https://nynorsksenteret.no/uploads/documents/retorikk_intro_appellformer.pptx)  [Spørsmålsark](https://nynorsksenteret.no/uploads/documents/Sp%C3%B8rsm%C3%A5lsark_patos_appell_statens_vegvesen.docx)  Bruk [skriverammen for retorisk analyse](https://nynorsksenteret.no/uploads/documents/Skriveramme-til-retorisk-analyse_vgs-1.docx) i arbeidet med å skrive ein retorisk analyse. |
| **Å skrive for å reflektere – den tause kunnskapen:**  Sigri Sandberg skriv om den tause kunnskapen (s. 85) og kor viktig det er å bevare han i møte med klimautfordringane vi står ovanfor. «Så mykje handverk, taus kunnskap, alt folk visste om landskapet og det som levde rundt dei» er i ferd med å forsvinne (s. 85).  I august 2025 gjekk det kvikkleireskred i Trøndelag. Då fortalde Sissel  Buchholdt til [NRK](https://www.nrk.no/trondelag/mats-andre-var-berre-meter-unna-skredet-pa-e6_-_-eg-skjelv-framleis-1.17548430) at ho i fleire år hadde åtvara om at det ville gå skred i området. Ho bygde åtvaringane sine på minne om eit tidlegare ras i 1900, då tre menneske omkom. Saka viser kor verdifull slik kunnskap kan vere.  **Oppgåve**: Snakk med ein besteforelder, oldeforelder eller ein annan eldre i nærmiljøet. Kva veit dei om området/landskapet rundt seg? Har dei erfaringar med farlege område (som til dømes ras eller flaum)? Kjenner dei til munnlege forteljingar om hendingar som har skjedd tidlegare?  Noter ned svara du får. Skriv ein tekst der du reflekter over kva denne typen kunnskap kan bety for oss i dag. Du kan òg velje å skrive ein nyhendeartikkel der samtalen du har hatt med ein besteforelder eller nokon andre, er utgangspunktet. |
| **Å skrive for å erkjenne: *Kva er det eigentleg du treng?***  Reflekter over det Sandberg skriv på side 83 om kva ho eigentleg treng:  «Og eg tenker som eg har tenkt så mange gonger, at eg har opplevd nok, reist nok, det treng ikkje skje så mykje meir for min del. Kva er det eigentleg eg treng?».  Skriv ein tekst der du reflekterer over kva du treng i livet. Spørsmåla under kan hjelpe deg i skrivinga:   * Kva er eit godt liv? * Kva er det du vil ha, og kva er det faktisk du treng for å leve eit godt liv? * Kva gjer deg mest lykkeleg? * Kva rolle kan naturen spele for at du skal vere lykkeleg? |
| **Tverrfagleg oppgåve 1:**  ***Lag ein etterlysingsannonse***(inspirert av «[La humla suse](https://www.lahumlasuse.no/rodknappsandbie/)»). Du må ha ein tittel: “ETTERLYST: [namnet på arten]  Brødtekst der du gjev ei beskriving av arten (bustad, kvifor arten er truga, kvifor han er viktig, og kva lesaren kan gjere for å hjelpe).  Lag ei teikning eller bruk eit bilete som illustrasjon. Utform det som ein plakat. |
| **Tverrfagleg oppgåve 2:**  ***Lag ei humlekasse***  På nettsida «[La humla suse](https://chrome-extension:/efaidnbmnnnibpcajpcglclefindmkaj/https:/www.lahumlasuse.no/wp-content/uploads/2020/03/Slik-lykkes-du-med-humlekasser.pdf)» finn de oppskrifter på korleis ein lagar humlekasser. Dette kan vere ein fin aktivitet å gjennomføre i anten sløyden eller som ein del av eit større tverrfagleg prosjekt.  La det ferdige produktet vere ein inspirasjon for utforminga av ein reklame for nettopp humlekasser. Reklamen skal overtyde andre om å lage humlekasser for å redde humlene våre. De må ta i bruk dei tre appellformene på ein bevisst måte, i tillegg må de grunngje kven målgruppa er. |
| **Tverrfagleg oppgåve 3:**  ***Lag ei blomstereng***  Forhøyr deg med skulen din om det er eit område der de kan lage ei blomstereng.  Kva rolle speler blomsterenger for artsmangfald og økologisk balanse? Kvifor treng vi fleire blomsterenger og færre plenar i Noreg?  Meir informasjon om korleis de kan lage blomstereng, finn de her: https://www.lahumlasuse.no/lag-din-egen-blomstereng/ |
| **Tverrfagleg oppgåve 4:**  ***Bli med på folkeforskinga***«[Den ville pollinatortellingen](https://www.denvillepollinatortellingen.no/om-prosjektet)». Engasjer elevane i kartlegginga av pollinerande insekt og kvar dei finst. |
| **Naturen som inspirasjon til arbeid med dikt: *Våren i tonar***  Førebu elevane gjennom å lese side 65–66 i Sandberg (2025). Nærles diktet «Våren» (1860) av Aasmund Olavsson Vinje. Diskuter korleis dei to forfattarane skildrar våren ulikt.  Gå ut i naturen. Ta opp lydar du høyrer. Du kan ta opp lydar av humla som summar, bekken som brusar, vinden som bles. Du kan òg velje å ta opp lydar som kan fungere som ein kontrast til det levande. Bruk lydane som eit utgangspunkt for å lage eit dikt. Lydsporet skal vere ein del av framføringa di. Presenter diktet høgt i klasserommet.  Skriv eit refleksjonsnotat i etterkant av framføringa. Kva for vår ligg deg nærmast? Er det den «stille» våren som Sandberg skildrar, eller er det våren slik han kjem til uttrykk hos Vinje? |
| **Tverrfagleg oppgåve 5: *Spor etter mennesket***  Kulturlandskap viser spor etter korleis menneske har utnytta naturen som ressurs gjennom tidene. Kulturlandskapa rundt oss fortel difor noko om både historia vår og korleis vi har levd. I denne oppgåva skal elevane bruke [informasjonsbrosjyren frå Direktoratet for naturforvalting,](https://www.miljodirektoratet.no/globalassets/publikasjoner/dirnat/attachment/547/kulturlandskap_screen.pdf) og setje seg inn i dei ulike typane kulturlandskap. Deretter skal dei bruke nærområdet og forsøke å finne spor etter menneskeleg påverknad på naturen.   * Finn ulike typar kulturlandskap i lokalsamfunnet ditt. * Korleis formar mennesket naturen? (bilvegar, beiteområde, stiar, hytteområde, steingardar, asfalt) * Korleis tilpassar naturen seg mennesket? Finn de dyr i sentrum? Veks det planter langs vegkanten, fuglar som hekkar på tak? * Korleis forsøker mennesket å verne om naturen? Finn de fuglekasser? Informasjonsskilt langs stiar? Blomstereng? Verna område?   Ta bilete av dei ulike spora. Diskuter kva desse spora fortel om forholdet mellom menneske og natur i nærområdet. Er det mogleg å sjå både positive og negative sider ved same spor? Til dømes ein tursti som gjev menneska tilgang på naturen, men som samtidig slit på vegetasjonen rundt?  Skriv ein rapport/fagartikkel der bileta du tok, blir brukte, og der observasjonane du gjorde, blir gjorde greie for. Avslutt med ein appell for naturen der du talar på vegner av dei stemmelause (sjå side 76–77 der Sandberg skriv om dei stemmelause). Framfør appellen din for dei andre i klassa. |

**Utforsk meir – kjelder til fordjuping**

|  |  |
| --- | --- |
| **Kjelder** | **Type tekst** |
| [De har stole draumane mine og barndommen min,](https://www.nrk.no/urix/greta-thunberg-talte-til-toppleiarane-pa-klimakonferanse-1.14714773) nrk.no | Greta Thunberg sin tale til FNs klimatoppmøte i New York, 2019 |
| [Kulturlandskap for kropp og sjel,](https://www.miljodirektoratet.no/globalassets/publikasjoner/dirnat/attachment/547/kulturlandskap_screen.pdf) Direktoratet for naturforvalting | Informasjonsbrosjyre frå Direktoratet for naturforvalting |
| [La humla suse,](https://www.lahumlasuse.no/) nettstad. | Nettstad for den ideelle foreninga «La humla suse». |
| Olav H. Hauge og trea: om naturen – og klimakrisa no! (Bok) | Essay om naturen og om Olav H. Hauge. Forfatta av Anne Karin Fonneland. Digitalt om forfattaren og boka finn du [her](https://www.dagogtid.no/meldingar/om-klimakrise-og-poesi/170083). |
| [Insektene dør, nrk.no](https://tv.nrk.no/serie/viten-og-vilje/sesong/2018/episode/DMTV23002818) | Programmet «Viten og vilje» ser nærmare på insekta som døyr ut. |
| [NINA](https://www.nina.no/), Norsk institutt for naturforskning | Nettstad for *Norsk institutt for naturforskning* som forskar på natur og samspelet mellom natur og samfunn. |
| [Hvis insektene forsvinner, nrk. no](https://www.nrk.no/hvis-insektene-forsvinner-1.15029017) | Artikkel utforma som ei forteljing om dei utrulege insekta i bilete og tekst. |

|  |  |  |  |  |
| --- | --- | --- | --- | --- |
| ***Sommar*** | | | | |
| *Kan kunnskap og medvit om natur og klima gje håp og handlingskraft, eller er det med på å skape ei kjensle av avmakt?*  *Kva slags natur «ber vi i oss», og korleis kan landskap, minne og erfaringar forme identiteten vår?*  *Korleis kan litteratur og kunst vere samfunnskritisk og «setje problem under debatt» i vår tid?* | | | | |
| **Faglege omgrep som blir brukte på tvers av fag:** grønvasking, klimafornekting, konspirasjonsteori, framande artar, kulturlandskap, endringsblindskap, psykisk og relasjonell verdi, ekstremvêr, norsk flora og fauna | | | | |
| ***Kjeldetekstar*** | ***Å oppdage  – å lese og reflektere*** | ***Å utforske  – å skrive og samtale*** | ***Å skape  – å lage eit produkt, framføre*** | |
| **Sandberg: Sommarkollaps (s. 100–130)**  «Det er den draumen» av Olav H. Hauge (1996)  Utdrag frå diktet «Snø og granskog» av Tarjei Vesaas (1946)  [*Opera under vann,*](https://groven.no/rolf/bilder/opera_under_vann/) Rolf Groven  [Kampanjen til WWF (2024)](https://www.kampanje.com/reklame/wwf-slar-alarm-i-ny-kampanje-havet-dor-ikke-raskt-nok/554957) | Undersøk: Ekstremvêr og namn  Undersøk, reflekter og diskuter: Sør-Sudan, Tuvalu og det usynlege i verda  Nærles og arbeid med dikt: «Det er den draumen» av Olav H. Hauge  Samtaleoppgåve: Kunnskap er makt – eller er det òg avmakt?  Å arbeide med omgrep: leit, les og bli klok  Å arbeide med samfunnskritiske tekstar 1: Å setje problem under debatt | Refleksjons- og diskusjonsoppgåve    Leit, finn, reflekter og skriv: *Om ekstremvêr*  Å arbeide med retorikk:  Å vere blind for endringar  Å oppleve og skrive reflekterande:  *Tilbake til naturen – å finne trøyst og ro.*  Å arbeide med samfunnskritiske tekstar 2:  Rolf Groven og «Opera under vann»  Å skrive kreativt:  *Mitt vitnemål* | | Tverrfagleg oppgåve: *Å skrive fagartikkel i norsk og naturfag*  Tverrfagleg oppgåve:  *Stemmer frå framtida*  Tverrfagleg oppgåve: *Informasjons- og haldningskampanje*  Tverrfagleg oppgåve (norsk og naturfag): *Å utforske: Norsk fauna og flora*  Multimodal oppgåve: Landskapa i deg  Tverrfagleg oppgåve:  «Ingen kan løyse alt» |

|  |
| --- |
| ***Oppgåvebank til sommar*** |
| **Ekstremvêr og namn:** Sandberg skriv om ekstremvêret Hans på side 104. Undersøk kvifor ekstremvêr får namn, og kva det er som avgjer kva namn ekstremvêra får. |
| **Undersøk, reflekter og diskuter: Sør-Sudan, Tuvalu og det usynlege i verda**  Sandberg viser til at Sør-Sudan er ramma av fleire kriser samtidig, både klimaendringar, fattigdom, konflikt og politisk uro (s. 104). Eit anna døme er Tuvalu, ein liten øystat i Stillehavet. Her stig havet så raskt at heile nasjonen kan forsvinne frå kartet. I 2025 melde [NRK](https://www.nrk.no/nyheter/8-av-10-innbyggere-i-tuvalu-har-sokt-om-a-bli-klimaflyktning-i-australia-1.17502109) at 8 av 10 innbyggjarar i Tuvalu har søkt om å bli klimaflyktningar i Australia.  Likevel får slike kriser lite merksemd i norske og internasjonale medium. **Finn ut, reflekter og diskuter**:   * Finn ut kva slags kriser Sør-Sudan er ramma av i dag? * Kva skjer med Tuvalu, og kvifor står landet i fare for å forsvinne? * Reflekter over kvifor nokre kriser får mykje plass i media, medan andre nesten ikkje blir omtala? * Diskuter kva for konsekvensar det kan få for menneska i Sør-Sudan og i Tuvalu at verda vender blikket ein annan veg? Og kva kan vi som lesarar eller elevar gjere for å få auga opp for det som ikkje alltid kjem fram i nyhendebiletet? * Korleis kan sitatet frå Sandberg om havet – «Eg ser ikkje det triste herifrå» (s. 105) – samanliknast med situasjonane i Sør-Sudan og Tuvalu? * Kvifor kan noko som ikkje er synleg for oss, likevel få store konsekvensar for verda? |
| **Nærles og arbeid med dikt:«Det er den draumen» (1966) av Olav H. Hauge**  Nærles diktet til Olav H. Hauge. Reflekter over:   * Kva stemningar vekkjer diktet? * Kan diktet ha ein trøystande funksjon? Korleis då? * Kvifor er håp så viktig for oss menneske? * Kan diktet gje oss ei meir optimistisk haldning til framtida? * Kva for «vågar» kunne du sjølv tenkt deg å segle inn på i framtida?   Sandberg [alluderer](https://ordbokene.no/nno/nn/alludere) til diktet «Det er den draumen» på side 109 når ho skriv: «(...) alle draumane våre, alle vågane vi vil segle inn på, nett denne ferien, nett denne morgonstunda».  **Intertekstualitet**: Kva skjer med Hauge sitt dikt når Sandberg låner uttrykka?  **Stemning og kontrast**: Korleis endrar stemninga seg frå Hauge sitt optimistiske dikt til Sandberg si meir urolege skildring av sommaren?  **Verkemiddel og funksjon:** Kvifor trur du Sandberg vel å bruke eit dikt som er fullt av håp, for å skrive om klimakrisa og sommaren? |
| **Samtaleoppgåve: Kunnskap er makt – eller er det òg avmakt?**  Sandberg skriv om korleis kunnskap kan forandre måten vi ser på verda på. Ho reflekterer over sitt eige arbeid: «Eg har brukt eit halvt år på å skrive og lese om naturen, om utslett og utrydding og faenskap (...) Først no skjønar eg kva eg har skrive, kva som faktisk skjer» (s. 111). Ho viser òg til Hans Børli og utsegna «Aldri så lite kunnskap om tingene får dem til å rykke nærmere» (s. 115).  Diskuter desse to utsegnene. Kva har dei til felles? Er kunnskap alltid noko positivt, eller kan det òg skape kjensle av avmakt? |
| **Å arbeide med omgrep***:****Leit, les og bli klok***   * *Konspirasjonsteori* * *Klimafornekting* * *Grønvasking*   Dette er omgrep vi høyrer rundt oss dagleg. Leit og finn utfyllande svar på kva som ligg i omgrepa. Finn òg døme på konspirasjonsteoriar, klimafornekting og grønvasking. Presenter omgrepa og døma for kvarandre. Reflekter saman til slutt om det er mogleg å vere usamd i klimaforskinga. Avslutt med å sjå episoden «[Klimakrisa](https://tv.nrk.no/serie/folkeopplysningen/sesong/2018/episode/KMTE50002518)», Folkeopplysningen (nrk.no). |
| **Å arbeide med samfunnskritiske tekstar 1: *Å setje problem under debatt***  Forfattarar i realismen på 1800-talet ville avsløre urett og løfte fram sosiale problem i samtida. Set dykk saman i par, reflekter saman og formuler skriftlege svar på oppgåvene. Bruk svara som grunnlag i ein felles klasseromssamtale til slutt.   * Korleis kan vi seie at Sandberg vidarefører den realistiske tradisjonen i måten ho skriv om klima og natur? * Kva konkrete samfunnsproblem blir «sette under debatt» i tekstutdraga? * Kvifor kan litteratur ha ei viktig rolle i å skape merksemd om slike problem? * Har litteraturen i 2025 framleis same kraft til å påverke samfunnsdebatten og vere ein agendasetjar som på 1800-talet? * Kva kommunikasjonsformer eller medium har mest makt, meiner de, til å påverke kva folk opplever som viktige samfunnstema? |
| **Refleksjons- og diskusjonsoppgåve:**  Ta utgangspunkt i spørsmåla under for å diskutere og reflektere munnleg saman:   * Kva kan «sommarkollaps» bety? (s. 100) * Korleis kan ein tolke beskrivinga av sommaren som «apokalyptisk» og «ekstrovert»? (s. 100) |
| **Leit, finn, reflekter og skriv: Om ekstremvêr**  Sommaren i år har vore prega av hetebølgjer, dødelege flaumar og store skogbrannar fleire stadar i verda. Desse hendingane har fått stor merksemd i nyhendebiletet. Samtidig minner forskarar oss på at ekstremvêr vert vanlegare på grunn av klimaendringar.   1. Finn to til tre ulike nyhendeartiklar frå aviser, nettaviser eller andre nyhendemedium som omtalar vêret denne sommaren. Finn gjerne artiklar frå ulike delar av verda. 2. Korleis blir ekstremvêr skildra i artiklane? Vis til konkrete døme frå tekstane. 3. Kva for språklege verkemiddel (plussord, minusord, kontrastar, besjeling, personifikasjon, metaforar, gjentaking) blir brukte for å skape engasjement eller frykt? 4. Skriv ein tekst der du reflekterer over kva konsekvensar medievinklinga kan ha for korleis folk forstår og handterer klimakrisa. |
| **Tverrfagleg oppgåve (norsk og naturfag): Å utforske norsk fauna og flora**  Sandberg skriv at ho har ei litt ambivalent kjensle til listene til Artsbanken som viser framande artar som trugar norsk natur. Ho peikar på at det eigentleg ikkje finst noko ein kan kalle ein opphaveleg norsk flora eller fauna.  Du skal velje ein framand art frå Artsbanken (til dømes brunsnigel, kongekrabbe). Svar på spørsmål under og skriv ned svara dine:   * Kvar kjem arten frå? * Kvifor har han kome til Noreg? * Kva konsekvensar har han for økosystemet? * Kva meiner Sandberg når ho seier at det ikkje finst nokon «opphavleg» norsk fauna eller flora? (s. 108–109). * Kva legg du i ordet framand? * Kva for slags haldningar til natur og identitet kjem fram når vi snakkar om «norsk natur»?   Diskuter saman i grupper: Bør vi verne om «det norske» i naturen, eller akseptere at naturen alltid er i endring? |
| **Å arbeide med retorikk: Å vere blind for endringar**  Sandberg skriv om «endringsblindskap» (s. 112–113) – at vi menneske ofte ikkje legg merke til langsame endringar i naturen. I 2024 hadde WWF kampanjen «Havet dør ikke raskt nok».   1. Forklar med eigne ord kva Sandberg meiner med «endringsblindskap»? 2. Korleis kan omgrepet knytast til WWF sitt slagord «Det flyter altfor lite søppel rundt i Oslofjorden»? 3. Den retoriske situasjonen 4. Kva er det påtrengande problemet? 5. Kven er det retoriske publikummet? (Hugs at det berre er dei som kan løyse problemet, som er publikum) 6. Kva er det tvingande omstendet? (rammene) 7. Vis til konkrete døme på korleis dei retoriske appellformene blir brukte i teksten (etos, patos, logos). 8. Diskuter: Korleis kan kampanjen vere eit forsøk på å motverke «endringsblindskap»?   **Kortsvarsoppgåve** knytt til kampanjen til WWF – «Det flyter altfor lite søppel rundt i Oslofjorden» (2024):  Gjer greie for formålet med teksten, og forklar korleis appellformene er brukte. Skriv mellom 250 og 300 ord. |
| **Å oppleve og skrive reflekterande: *Tilbake til naturen – å finne trøyst og ro.*** Planlegg ei litterær vandring i nærområdet med innlagd meditasjon/yoga. La elevane få ein «grøn resept på natur» (sjå eige ark som ligg ved opplegget) der dei skal starte med å gå ein tur i skogen. Det å vere til stades og observere det rundt seg skal vere i fokus. I løpet av vandringa skal elevane møte på ulike dikt med natur som motiv (skriv dikta ut på førehand, og lever dei ut etter kvart i løypa). Dikta «Tre og mold» (1933) eller «Treet» (1947) av Halldis Moren Vesaas, og dikta til [Kaisa Aglen,](https://forfatternesklimaaksjon.no/kaisa-aglen-stilla-og-ropet/) [Hildegunn Dale,](https://forfatternesklimaaksjon.wordpress.com/gront-2/?preview=true&preview_id=4688&preview_nonce=948595e4fa) [Helene Hovden Hareide](https://forfatternesklimaaksjon.no/helene-hovden-hareide-vekkarklokker-for-bjornar/) og [Rønnaug Kleiva](https://forfatternesklimaaksjon.no/medan-lyset-kjem/) kan fungere godt til refleksjon og ettertanke.  **Refleksjonsnotat i etterkant av utflukta**: Knyt vandringa til det Sandberg skriv om psykisk og relasjonell verdi på side 126–127.  Reflekter over kva verdi naturen har for deg? Kva gjorde turen i dag med humøret, roa eller tankane dine?  På kva måte kan naturopplevingar vere heilande i møte med stress eller kvardagspress? |
| **Å arbeide med samfunnskritiske tekstar 2: Rolf Groven og «Opera under vann»**  Rolf Groven var ein norsk målar kjend for politisk og miljøkritisk kunst. Sjå nærmare på biletet «Opera under vann». Ta utgangspunkt i spørsmåla under og forsøk å svare på dei.   * Kva er motivet , og kva har motivet i biletet vorte inspirert av? * Kva for kontrastar finn de i biletet? * Kva ønskjer Groven å oppnå gjennom at operaen er drukna? * Kva trur du han ønskjer å rette merksemda mot? Kva blir kritisert? * Sjå om du kan finne andre verk frå same kunstnar med eit tydeleg miljøaspekt? |
| **Å skrive kreativt:** **Mitt vitnemål**  Sjå dokumentaren «Et liv på vår planet» (2020) av David Attenborough. Reflekter over inntrykka de sit att med etter å ha sett filmen.  Individuell refleksjon:   * Kva gjorde mest inntrykk på deg?   Del tankane dine med ein medelev.  Samtal i grupper om:   * Attenborough seier at Tsjernobyl var ei enkelt hending, medan den eigentlege tragedien skjer framleis på heile kloden. Kva meiner han med det? * Kva fortel dei tomme fiskegarna og korallreva om tilstanden til havet? * «Holocen var vårt Eden», seier Attenborough. Kva ligg i det? * Korleis byggjer Attenborough truverd i dokumentaren?     **Spørsmål og samtale om masseutrydding og utslettingseksperiment**  Svar på spørsmåla individuelt før de deler svara med kvarandre:  Attenborough snakkar om fem masseutryddingar i den 4 milliardar år lange historia til jorda. Sigri Sandberg snakkar òg om desse utryddingane: «(…) og andre katastrofar [som] gjorde at det vart plass til arten menneske, som no altså, heilt sjølv, har sett i gang det som blir kalla den sjette utryddinga» (Sandberg, 2025, s. 122). Marinbiologen Nina Jensen seier at det er eit «utslettingseksperiment» vi driv med.   * Kva kjensler vekkjer orda «masseutrydding» og «utslettingseksperiment»? * Er de samde med Attenborough og Sandberg i at menneska har hovudansvaret for klimakrisa? Kvifor / kvifor ikkje?   **Kreativ småskriving: «Mitt vitnemål»**  David Attenborough viser korleis planeten kan sjå ut dersom han vart fødd i dag og menneska held fram med rovdrifta. La deg inspirere av anten det dystopiske i framstillinga hans, eller av optimismen og håpet om at menneska klarer å endre kursen.  Skriv ein kreativ tekst der handlinga er lagd til år 2300. Du ser tilbake på vår tid på jorda. Vel om du vil ha ei pessimistisk eller optimistisk vinkling.   * Den dystopiske (pessimistisk) vinklinga:   Du er eit av dei siste menneska som framleis lever etter at den sjette utryddinga vart eit faktum. Dette er vitnemålet ditt. Skriv om korleis verda ser ut. Kva finst framleis? Korleis er det å vere eit av dei siste gjenlevande menneska på jorda? Bruk språklege verkemiddel (kontrastar, plussord/minusord, samanlikningar, gjentakingar) som får fram mørket og einsemda du kjenner på.   * Den utopiske (positive) versjonen:   Du lever i ei verd der menneska før deg klarte å snu den negative utviklinga. Dette er vitnemålet ditt. Korleis ser naturen ut? Kva artar finst? Korleis går det med havet? Kva gjorde menneska for å få til ein berekraftig planet? Bruk språklege verkemiddel (kontrastar, plussord/minusord, samanlikningar, gjentakingar) som får fram optimismen og håpet. |
| **Tverrfagleg oppgåve: Å skrive ein fagartikkel (norsk og naturfag)**  Skriv ein fagartikkel der du utforskar forholdet mellom menneske og natur. Gjer greie for korleis menneske påverkar naturen, og korleis naturen påverkar menneske. Bruk relevante omgrep frå naturfag. Diskuter påstandane:  *«Kunnskap og medvit om natur og klima gjev håp og handlekraft»*  *«Kunnskap og medvit om natur og klima er med på å skape ei kjensle av avmakt»*  I drøftinga skal du bruke døme frå både norskfaget (som til dømes tekstar, retorikk) og naturfag (omgrep, forsking, fakta). |
| **Tverrfagleg oppgåve:** **Stemmer frå framtida**  Tenk at vi har reist 100 år fram i tid. Verda har definitivt endra seg. Spørsmålet er berre – til det betre eller til det verre? Du skal skrive og framføre ein monolog der du går inn i rolla som ein person frå framtida som ser tilbake til 2025. Tittelen på framsyninga skal vere «Det året eg vakna – eller sov vidare».  Monologen skal innehalde fakta (klimaprognosar, teknologiutvikling, samfunnsendringar). I tillegg skal han ha eit levande språk, ei tydeleg forteljarstemme og personlege opplevingar. Bruk språklege verkemiddel. Tenk over rytme og tempo. Framfør monologen for medelevar og lærar. Det er fullt mogleg å leggje til bilete, lyd, lys eller andre verkemiddel for å forsterke bodskapen. |
| **Tverrfagleg oppgåve:Informasjons- og haldningskampanje**  De skal lage ein informasjon- og haldningsskapande kampanje om tilstanden til havet. De skal arbeide saman om anten å lage:   * Ein kort dokumentarvideo (2–3 minutt) som kombinerer fakta, bilete og forteljing. * Ein digital plakat som brukar dei retoriske appellformene for å engasjere.   Det endelege produktet må innehalde faktainformasjon om tilstanden til havet. De skal aktivt ta i bruk språklege verkemiddel og dei retoriske appellformene.  Kampanjen skal vere retta mot ungdommar på dykkar eigen alder.  Kampanjen vil bli vist fram på informasjonsskjermar på skulen, på ledige tavleplassar eller på biblioteket. |
| **Multimodal oppgåve: Landskapa i deg**  Sandberg skriv om korleis naturen kan kjennast på kroppen: «Nokon meiner at landskapa ein veks opp i, set seg i deg, lagar avtrykk på innsida, så om du flyttar vekk, vil du sannsynlegvis lengte tilbake» (s. 120). Ho nemner mellom anna Tarjei Vesaas og at han hadde «skog og grantre», medan andre kanskje har fjord og høge fjell (s. 120). Eit utdrag frå diktet «Snø og granskog» (1946) av Tarjei Vesaas kan fungere som ein illustrasjon:    «Tale om heimsleg  Snø og granskog er heimsleg  Frå fyrste stund er det vårt  Før nokon har fortalt det, at det er snø og granskog  Har det plass i oss  Og sidan er det der, heile, heile tida.»    **Tenk og småskriv**:Kva slags natur ber du i deg, heile tida? Ta eit bilete av naturen du ber med deg (det kan vere frå nærområdet eller eit minne). Om du vil, kan du heller teikne landskapet eller lage ein collage. Finn eit døme på musikk som underbyggjer det du kjenner for dette landskapet. Presenter det for dei andre i klasserommet. |
| **Tverrfagleg oppgåve: «Ingen kan løyse alt» (Sandberg, s. 121), men alle kan gjere noko ...**  **Skrivestopp:** Reflekter over kva du og familien din gjer for å redusere klimaavtrykket. Kva kan du gjere for å leve endå meir miljøvennleg i kvardagen?  **Idémyldring i par:**  Undersøk kva skulen din gjer når det kjem til det å vere miljøvennleg og berekraftig.   * + Kva meir kan skulen gjere?   + Kva kan elevane bidra med?   + Korleis kan elevrådet engasjere seg?   + Kva slags miljøvennlege tiltak går an å få gjennomført på skulen?   + Kom med forslag til aktivitetar som kan gjennomførast på skulen din, som til dømes «gå-til-skulen-dag», matsvinnkampanje, klesbytedag eller sykkelverkstad der elevane kan reparere syklane sine.   Presenter det de har funne ut, for resten av klassa. |

**Utforsk meir – kjelder til fordjuping**

|  |  |
| --- | --- |
| **Kjelder** | **Type tekst** |
| [Livet i havet, FN-sambandet](https://fn.no/om-fn/fns-baerekraftsmaal/livet-i-havet?lang=nno-NO) | Informativ tekst om livet i havet og korleis ein kan fremje ei berekraftig utvikling |
| [Klimakrisa](https://tv.nrk.no/serie/folkeopplysningen/sesong/2018/episode/KMTE50002518), nrk.no | Program henta frå nrk.no. Andreas Wahl undersøkjer om det finst gode grunnar til å tvile på det som vert fortalt om klimakrisa**.** |
| [Klimaarven, nrk.no](https://tv.nrk.no/serie/grenseloes/sesong/2019/episode/NNFA44000219) | Programmet tek opp korleis ungdom gjer opprør mot konsekvensane av norsk oljehistorie. |
| [Don`t Look Up:](https://framtida.no/2022/01/12/sja-opp-for-klimamyter) Sjå opp, for klimamyter! Framtida.no | Meiningsinnlegg |
| [«Dagen Noreg sluttar å kjempe for havet, er dagen me tapar!»](https://framtida.no/meining/dagen-noreg-sluttar-a-kjempe-for-havet-er-dagen-me-tapar)Framtida.no | Meiningsinnlegg |
| [*FRP sår tvil om klima-vitskapen*](https://framtida.no/meining/frp-sar-tvil-om-klima-vitskapen), framtida.no | Meiningsinnlegg |
| [1, 3 millioner nordmenn er klimaskeptikere: - Det er oppsiktsvekkende tall](https://www.nrk.no/tromsogfinnmark/eu-studie-om-klimaforskning_-nordmenn-tror-minst-pa-klimaendringer-1.16022374), nrk.no | Nyheitstartikkel |
| [(Friluftsfolk) Safari Shabani ble født på flukt og endte opp på tur. Nå inspirerer han hele Norge til å komme seg ut i naturen.](https://fjellogvidde.dnt.no/friluftsfolk/safari/) Fjell & Vidde | Portrettintervjuet handlar om korleis Safari Shabani fann fellesskap, identitet og friluftsglede gjennom naturen i Noreg. |
| [Å sitte i ro i skogen kan være like bra for helsa som å løpe opp en fjelltopp,](https://www.forskning.no/forebyggende-helse-hogskulen-i-volda-partner/a-sitte-i-ro-i-skogen-kan-vaere-like-bra-for-helsa-som-a-lope-opp-en-fjelltopp/1755213) Forskning.no | Eit intervju med Helga Synnevåg Løvoll, førsteamanuensis i friluftsliv ved Høgskulen i Volda, der ho seier noko om kva naturen kan gje deg i livet. |
| [En folkefiende](https://www.ibsen.uio.no/DRVIT_Fo%7CFo82.xhtml?facs=Ja), Henrik Ibsen | Henrik Ibsens «En folkefiende» handlar om forureining av vatnet i byens kurbad, og korleis det blir forsøkt skjult for befolkninga. |
| [8 av 10 innbyggere i Tuvalu har søkt om å bli klimaflyktning i Australia,](https://www.nrk.no/nyheter/8-av-10-innbyggere-i-tuvalu-har-sokt-om-a-bli-klimaflyktning-i-australia-1.17502109) nrk.no | Nyheitsartikkel. |

|  |  |  |  |
| --- | --- | --- | --- |
| ***Haust*** | | | |
| **Kva overordna problemstillingar skal arbeidet prøve å svare på?**  *Kvifor treng vi kunnskap om og erfaringar med naturen for å kunne skildre, verdsetje og forstå han?*  *Kvifor er fellesskapsfokuset ofte ein føresetnad for klimaengasjement?*  *Korleis kan naturfaglege forklaringar og litterære uttrykk utfylle kvarandre når vi prøver å forstå naturen?* | | | |
| **Faglege omgrep som blir brukte på tvers av fag:** *Klorofyll, fotosyntese, nedbryting, livslaup, individualisme, fellesskap, innhausting* | | | |
| ***Kjeldetekstar*** | ***Å oppdage  – å lese og reflektere*** | ***Å utforske  – å skrive og samtale*** | ***Å skape  – å lage eit produkt, framføre*** |
| **Sandberg:**  **Det gule, oransje og raude (s. 139–141)**  **Ikkje drukn i eigen navle (s. 157–159)**  «Raude lauv» av Jon Fosse, henta frå diktsamlinga *Stein til stein* (2013).  «En gång skall du vara en av dem som levat för längesen» av Pär Lagerkvist, henta frå diktsamlinga *Aftonland* (1953).  [Vekemeny for deg som vil ete meir norsk mat](https://framtida.no/2024/07/08/vekemeny-for-deg-som-vil-ete-meir-norsk-mat), framtida.no | Lese- og skriveoppgåve 1  Lese- og skriveoppgåve 2 | Å skrive novelle, skriveoppgåve 3  Å skrive drøftande, skriveoppgåve 4  Reflekterande korttekst, skriveoppgåve 5  Skriv ein appell! Skriveoppgåve 6 | Tverrfagleg oppgåve 1: *Haust inn!*  Tverrfagleg oppgåve 2: *Lag ein epleslang-kampanje!*  Tverrfagleg oppgåve 3: *Smak av Noreg*  Tverrfagleg oppgåve: 4: *Norskprodusert mat* |

|  |
| --- |
| ***Oppgåvebank til haust*** |
| **Lese- og skriveoppgåve 1.** Hausten kan skape ei kraftfull scene med kontrastrike fargar og blad som kvervlar vekk med vinden. Bør vi ikkje kunne forklare dei prosessane som ligg bak sceneskiftet frå grønt til gult, raudt, brunt og oransje i naturen? Nærles det som Sandberg skriv på side 139–141. Noter ned dei fagomgrepa som du støyter på undervegs i lesinga av teksten. Finn deretter utfyllande informasjon om fotosyntesen og nedbrytingsprosessar i naturen i naturfagslæreboka di. Les også artikkelen om kvifor blada får haustfargar i framtida.no, som du finn [her.](https://framtidajunior.no/2021/10/20/kvifor-skiftar-blada-farge-om-hausten/)  **Oppgåve:**  De har fått i oppdrag frå NRK-programmet Newton å lage ein informasjonsfilm som handlar om endringane som skjer i naturen om hausten. Målgruppa for filmen er ungdom. Slik går de fram:   * Ta bilete eller korte videosnuttar av haustteikn i naturen, til dømes lauv som skiftar farge, tre som mistar lauv, osb. * I filmen må de aktivt bruke eit fagspråk frå naturfag (klorofyll, fargestoff, fotosyntese, nedbrytarar) og forklare kva som skjer i naturen. * Hugs å tekste filmen på nynorsk. |
| **Lese- og skriveoppgåve 2.**  a) Korleis heng det saman? Nærles diktet «Raude lauv» av Jon Fosse, og forklar med naturfaglege omgrep kva det er Fosse skriv om. Kvifor kan dei grøne blada henge så trygt i vinden, medan dei brune fell?  b) Kvifor trur du Fosse brukar dette motivet i diktet sitt? Kva trur du er tematikken i diktet? Hugs å grunngje synspunkta dine.  c) Sjå filmen og lytt til diktet «En gång skall du vara en av dem som levat för längesen» av Per Lagerkvist: <https://www.youtube.com/watch?v=Bsfx2rZ0QmY>. Diktet er henta frå diktsamlinga *Aftonland* (1953).  Kva trur du diktet handla om? Korleis opplevde du diktet?  d) Omset diktet til norsk. Samanlikn deretter naturmotivet i Fosse sitt dikt med Lagerkvist sitt. Kva likskap ser du mellom Fosse si skildring av blada som fell, og Lagerkvist si framstilling av mennesket som ein del av det same kretslaupet som graset, skogen og lauva?  e) Skriv ein reflekterande tekst om kvifor vi ofte brukar årstidene og dei årvisse endringane, som metaforar på livslaupet til mennesket. |
| **Å skrive novelle, skriveoppgåve 3. «**People protect what they love», sa ein gong ein fransk oppdagar. På side 141 problematiserer Sigri Sandberg denne utsegna, for beskyttar vi naturen vi elskar?  Skriv ei novelle der naturen speler ei viktig rolle i barndomen til hovudpersonen.  Kva skjer når hovudpersonen vender tilbake til landskapet seinare i livet og alt er endra? Kva slags minne vekkjer det endra landskapet? Kva slags tankar gjer hovudpersonen seg om forholdet mellom naturen og menneske? La novella spegle spørsmålet: *Beskyttar vi eigentleg det vi elskar?* Start novella in medias res, bygg inn skildringar, kontrastar og språklege bilete i teksten. |
| **Å samtale med naturen, skriveoppgåve 4.** Oppsøk eit naturområde som betyr mykje for deg. Ta bilete av området og skriv deretter ein reflekterande tekst der du skriv direkte til naturen om korleis du ønskjer at menneska skal ta vare på han. Lag ei fotografi-utstilling i klassa med alle bileta frå tekstane. Vel ut to setningar frå teksten din som kan stå under fotografiet. Presenter deretter tekstane de har skrive for kvarandre, munnleg. |
| **Å skrive drøftande, skriveoppgåve 5.** Rundt om i Noreg blir store mengder frukt ståande uplukka i hagane og går til spille. Korleis kan dei rotne epla på bakken vere eit symbol på overflodssamfunnet vi lever i? Skriv ein drøftande tekst eller ei meiningsytring om temaet, og kom med forslag til løysing. Send inn teksten din til lokalavisa. |
| **Oppgåve 6: Ikkje drukn i eigen navle**  «Kan vi klare å redde verda om alle berre står på hovudet på yogamatta eller svømmer rundt i eigen navle med auga vende innover? Om alle ligg på ei brygge ved fjorden og pustar? Går i fjella for å bli spreke og dyrke seg sjølve?» (Sandberg, 2025 s. 157).  A) Bruk ca. ti minutt og skriv ein kort refleksjonstekst der du prøver å fortolke sitatet til Sandberg.  B) Set dykk deretter saman i grupper på 3–4 og samtal om sitatet og det de har skrive.  **Skriv ein reflekterande korttekst.** Bruk setningsstarten «Kan vi klare å redde verda om ...», og skriv din eigen korttekst som brukar sitatet til Sandberg som stillas. Ta eit bilete – eller lag ein illustrasjon som høver til teksten du har skrive.  **Oppgåve 6: Skriv ein appell!**  Skriv ein engasjerande appell til andre ungdommar. Bruk overskrifta «Ikkje drukn i eigen navle». I appellen skal du oppmode andre unge til å fokusere på fellesskap framføre sjølvdyrking, og få fram kvifor fellesskapsfokuset er avgjerande i kampen for klimaet. Bruk dei retoriske appellformene i oppbygginga av teksten. Jobb ekstra godt med å skrive ein start som skjerpar merksemda til tilhøyrarane, og ein slutt som er slagkraftig, kort og litt utfordrande. Treng du inspirasjon? Sjå ungdomstalane som var med i finalen av [Ta ordet.](https://www.taordet.no/ta-ordet-finalen-2024) |
| **Tverrfagleg oppgåve 1: Haust inn!**  Hausten ber noko dobbelt i seg. Naturen visnar, livet trekkjer seg tilbake til jorda og røtene, og raude og gule blad samlar seg på bakken. Samstundes er det no ein haustar inn alt som har vakse seg ferdig i løpet av sommaren. Poteter, gulrot, rabbe, blomkål, eple og plommer. Har du erfaringar med å hauste inn?  **Klasseoppdrag:** Kom i kontakt med nokon som driv jordbruk, eller som har frukttre eller grønsaksåker – og spør om å få besøke dei. Målet med besøket er å få vere med på å hauste inn frukta eller grønsakene og gjere seg erfaringar. Det kan vere så enkelt som å plukke eple frå eit nabotre til skulen.  **Oppgåve:** Lag ein reportasje der de skriv om opplevinga. Intervju dei som driv jordbruket eller eig frukttrea, og spør om korleis dei tek i bruk den innhausta maten. Ta fleire bilete som de flettar inn i reportasjane. Skriv også noko om korleis de sjølve opplevde erfaringa med å hauste inn. |
| **Tverrfagleg oppgåve 2: Lag ein epleslang-kampanje!**  Lag ein epleslang-kampanje på sosiale medium som oppmodar ungdom til å ete meir norsk frukt. Målet med kampanjen er å fremje eit større medvit blant barn og unge om nettopp norsk frukt – og kvifor det er så viktig at vi brukar dei tilgjengelege ressursane vi har i Noreg. De avgjer sjølve korleis kampanjen skal utformast, men han må innehalde fleire multimodale element og vere teksta på nynorsk. Alle kampanjane må:   * + ha ein tydeleg bodskap   + ha eit slagord   + byggje på ulike appellformer   + både innehalde stillbilete og levande bilete   *Bruk gjerne* [*NYTNorge*](https://www.nytnorge.no/tema/norske-ravarer/frukt-og-gront/) *som ressurs i arbeidet. Kanskje de attpåtil vil tipse dei om kampanjen dykkar?* |
| **Tverrfagleg oppgåve 3: Smak av Noreg**  Førlesingssamtale i par::   * Veit de når dei ulike norske råvarene er i sesong? * Kva slags norske råvarer brukar de å ete? * Tenkjer de nokon gong over kva slags land dei ulike råvarene ein kjøper, kjem frå? Er det viktig for deg at du et varer som er produserte i Noreg? Grunngje synspunkta dine. * Kva slags fordelar har det å ete norske råvarer versus det å ete importerte råvarer? * Kjem de på ein typisk norsk rett som er laga av norske råvarer?   Les teksten: «Vekemeny for deg som vil ete meir norsk mat» høgt i klassa. Kva slags rett kunne du tenkt deg å smake?  **Oppgåve:** Jobb saman i par og lag forslag til ein trerettars meny som er laga av norske råvarer. I tillegg til å planleggje menyen skal de skrive ei råvareliste som viser kva kg-prisen på råvara er og når råvara har sesong. Rekn saman prisen for kva middagen vil koste.  **Heimelekse:** Lag ein eller alle rettane og dokumenter arbeidet med video og film. Menyen, råvarelista, og dokumentasjonen på matlaginga skal samlast i ein avsluttande film som skal visast for resten av klassa. Hugs å tekste på nynorsk. |
| **Tverrfagleg oppgåve 4:** Norskprodusert mat  Start med å sjå filmen «Vi må tenke bærekraft. Slampoesi med Sofie Frost»: <https://www.matprat.no/matproduksjon-hva-betyr-det-for-norge/>  Samtalespørsmål:  «Vi må tenke bærekraft, lære å bære vår egen last, velge mer egenprodusert mat» er ei av verselinjene i slampoesien til Sofie Frost. Kva meiner ho med denne utsegna, trur de? Kvifor er det viktigare enn nokon gong å produsere norsk mat?  Stortinget har eit mål om å auke matproduksjonen i Noreg. I heile verda utfordrar den aukande befolkninga og klimaendringane dyrkinga av mat. Også i Noreg merkar bøndene at avlingane er sårbare for flaum, tørke og ekstremvêr. I denne oppgåva skal de gå saman i grupper om å:   1. Kartleggje produksjonen av anten frukt, korn, mjølk eller storfe i Noreg. Kvar i Noreg vert den utvalde råvara produsert? Lag eit oversiktskart med faktaboksar og illustrasjonar slik at informasjonen er lett å lese. Korleis må miljøet vere for at ein skal kunne dyrke fram råvara? 2. Finn ut korleis klimaendringane kan påverke produksjonen av vara. Lag ein presentasjon der de forklarar utfordringane klimaet fører til for råvareproduksjonen.    * Kontakt ein matvareprodusent og gjer eit intervju: Korleis har dei siste åra vore for produksjonen? Opplever bonden/matvareprodusenten endringar i vêr eller klima dei siste åra? Har han/ho merka svingingar i kvalitet eller avlingsstorleik?   Presenter arbeidet dykkar framføre klassa, anten direkte eller gjennom ein film. Hugs å føre på alle kjeldene de har nytta, og å skrive på nynorsk.  **Aktuelle kjelder som kan vere nyttige i arbeidet, er:**   * **Landbruksdirektoratet.** På nettsida finn de nyttige fakta om norsk landbruk. * **Matprat.no (Opplysningskontoret for egg og kjøtt),** her finn de informasjon om kjøt- og eggproduksjonen i Noreg. * **Melk.no (Opplysningskontoret for meieriprodukter),** her finn de fakta om norsk mjølkeproduksjon. * **SSB –** har gode oversiktssider om jordbruk, planteproduksjon m.m. |

**Utforsk meir – kjelder til fordjuping**

|  |  |
| --- | --- |
| **Kjelder** | **Type tekst** |
| «Tid å hausta inn» av Olav H. Hauge, frå diktsamlinga Spør vinden (1971) | Dikt |
| [Redningsaksjon for norske eple](https://framtida.no/2015/10/17/redningsaksjon-for-norske-eple), framtida.no | Nyheitsartikkel. |
| [Rekordbra eplehaust i vente – Ekstra kjekt å vere fruktbonde,](https://www.nrk.no/vestland/noreg-ligg-an-til-rekordar-for-epleproduksjon-pa-12.000-tonn-1.17553246) nrk.no | Nyheitsartikkel. |
| [Verdikjedene for mat trua av klimaendringar,](https://framtida.no/2022/08/26/verdikjedene-for-mat-trua-av-klimaendringar) framtida.no | Nyheitsartikkel |
| [Slik kan vi tilpasse oss klimaendringane,](https://www.regjeringen.no/no/tema/klima-og-miljo/klima/innsiktsartikler-klima/slik-kan-vi-tilpasse-oss-klimaendringene/id2344803/) regjeringa.no | Fagartikkel |
| [Sjøpølse, olbogesnigel og tang på middagstallerkenen – er vi klare for det?](https://framtida.no/2021/06/21/sjopolse-olbogesnigel-og-tang-pa-middagstallerken-er-vi-klare-for-det) framtida.no | Nyheitsartikkel |
| [Vi må tenke bærekraft](https://www.matprat.no/matproduksjon-hva-betyr-det-for-norge/) av Sofie Frost | Slampoesi |
| [Kvifor skiftar blada farge om hausten?](https://framtidajunior.no/2021/10/20/kvifor-skiftar-blada-farge-om-hausten/) Framtida.no | Populærvitskapleg nyheitsartikkel |
| [Norsk tradisjonsmat,](https://www.matprat.no/host/tradisjon/) matprat.no | Oppskriftssamling |
| [Johannes satsar som bonde,](https://www.nrk.no/mr/faerre-sma-gardar-_-johannes-aksnes-_18_-satsar-som-bonde-1.16985124) nrk.no | Nyheitsartikkel |
| [Superbonden,](https://tv.nrk.no/serie/superbonden/sesong/1/episode/DVFJ68004115) programserie på nrk.no | Tv-serie som på humoristisk vis får fram kva bondeyrket inneber. |

**Tips til aktuelle tekstar og film, tv-seriar og musikk**

|  |  |  |  |
| --- | --- | --- | --- |
| **Faglitteratur/**  **oppslagsverk** | **Saktekstar** | **Skjønnlitteratur** | **Film, tv-seriar, musikk** |
| Korleis blir klimaet i kommunen din? <https://www.nrk.no/klima/kommune>  Interaktiv klimasøkjemotor frå nrk.no | Greta Thunberg – *No One Is Too Small to Make a Difference .* Thunberg sine talar samla i bokform*.* | [*Berekrafts-biblioteket,*](https://fn.no/undervisning/undervisningsopplegg/baerekraftsbiblioteket) fn.no. Her finn du forslag til tekstar som knyter seg til klima, miljø og berekraft. | [*FNs bærekraftsmål,*](https://www.youtube.com/watch?v=FScZUyCiULo)filmsnutt på Youtube. |
| [Meteorologisk institutt: Klima fra 1900 til i dag.](https://www.met.no/vaer-og-klima/klima-siste-150-ar) Oppslagsside som viser vêret og klimaet i Noreg gjennom historia. | Anne Karin Fonneland – *Olav H. Hauge og trea: om å sjå naturen – og klimakrisa no!* Essaysamling (<https://efremforlag.no/products/olav-h-hauge-og-trea>) | [*Forfattarane sin klimaaksjon*](https://forfatternesklimaaksjon.no/prosa/)*.* Her finn du eit stort utval av temaaktuelle tekstar skrivne av ulike forfattarar. | *Katastrofe* (2025) , tv-serie på NRK. Kor godt førebudde er vi på neste katastrofe? |
| [Utslepp av klimagassar i kommunar og fylke.](https://www.miljodirektoratet.no/tjenester/klimagassutslipp-kommuner/?area=747&sector=-2) Oppslagsside av Miljødirektoratet | Tekstar som høver til arbeid med retoriske analysar  Nettsak henta frå Røde kors: .<https://www.rodekors.no/arkiverte-sider/nk-landsider/afrika/sor-sudan/rent-vann/>  WWF sin kampanje om livet i havet: <https://gullblyanten.awardsplatform.com/gallery/KazMPkzD/jDeMNkez?search=798348fc143bc6e8-373>  Infinitum og Karstein Warholm sin pantekampanje: <https://www.youtube.com/watch?v=do5Y6cu4VKk> | «Den rasande elva»,dikt av Frode Grytten ***(***[**https://forfatternesklimaaksjon.no/den-rasande-elva/**](https://forfatternesklimaaksjon.no/den-rasande-elva/)**)** | «The Seed» av Aurora. Musikk/song. |
|  |  |
| [Bli klimasmart – tren på å delta i samtalar om klimaendringar, og bidra til å finne løysingar.](https://www.viten.no/filarkiv/klima-nn/#/)Viten.no/  Naturfagssenteret | *A life on Our Planet* (Netflix)  Dokumentarfilm |
| [FNs berekraftsmål](https://fn.no/om-fn/fns-baerekraftsmaal?lang=nno-NO#KvaerFNsberekraftsm%C3%A5l?-0) | *Ein folkefiende* av Henrik Ibsen. Skodespel | *Before the Flood* (L. DiCaprio) Dokumentarfilm |
| *Bienes historie, roman* av Maja Lunde. | Banksy – [There Is No Planet B / Season’s Greetings](https://www.dailyartmagazine.com/banksy-seasons-greetings/) Gatekunstverk. |
| Ungdomstrinn: Overleve-serien til Tor Arve Røssland. Spenningsromanar.  [Overleve bok 2, Vulkanen vaknar](https://nynorskbok.no/aldersgruppe/ungdom/tor-arve-rossland-vulkanen-vaknar-forste-bok-i-serien-overleve/)  [Overleve bok 2, Istid](https://nynorskbok.no/aldersgruppe/ungdom/tor-arve-rossland-overleve-bok-2-istid/)  [Overleve bok 3, Den siste krigen](https://nynorskbok.no/aldersgruppe/ungdom/tor-arve-rossland-den-siste-krigen-overleve-3/) | *Don`t look up.* Spelefilm, Netflix |
| [Vegemot,](https://nynorskbok.no/dikt/terje-torrisplass-vegemot/) diktsamling av Terje Tørrisplass (2022) | [Klimapodden: Tolv miljøløsninger](https://open.spotify.com/show/6r27nkmuf4u8TEINYDfMbK)  Podkast |
|  | *Den tause våren* (2023) av Rachel Carson |  | [Abels tårn](https://radio.nrk.no/podkast/abels_taarn)  Podkast |